**НАСТАВНА ТЕМА:** САКРАЛНИ ПРЕДМЕТИ

**НАСТАВНА ЈЕДИНИЦА** : О СВЕТИМ ИКОНАМА И ОДЛИКЕ ПРАВОСЛАВНЕ ИКОНОГРАФИЈЕ

**ЦИЉ И ЗАДАТАК:** Упознати ученике са наведеном темом

**МЕТОДА РАДА:** фронтални рад и разговор, егзампларна настава,илустрације

**ОБЛИЦИ РАДА:** групни рад

**НАСТАВНА СРЕДСТВА:** Уџбеник,иконе, фотографије

**УВОДНИ ДИО :** *О слици уопште-њен циљ и употреба*

Поштовање слика нама драгих особа јесте израз нашег сјећања и буђење успомена на њих . Ми на извјестан начин желимо да надомјестимо присуство оних које волимо.

Ријеч икона грчког је поријекла (грч: *είκών*, од глагола *εϊκω* – личим) и значи лик,слика. На иконама Црква представља лик Господа Исуса Христа, Богородице, Светитеља,Анђела итд. Поштовањем икона ми прослављамо оне који су на њима насликани и оживљавамо успомену на њих. Као што из љубави, поштовања, подсјећања и успомене чувамо слике своје родбине и пријатеља, тако је слично и са иконама .„ Иконе су свједоци невидљивог. Уче нас оној истој тајни којој нас учи и Свето Писмо, јер нам, кроз ликове и боју, откривају присуство Божије.“[[1]](#footnote-1)

**ГЛАВНИ ДИО :**

-*о разлозима поштовања светих икона*

Циљ поклоњења[[2]](#footnote-2) икона, као и поштовање слика наших вољених, јесте да нам надомјести особу која није присутна ту поред нас. Када неког волимо ми га љубимо, односимо се са љубављу и пажњом. Светитељи, чији су ликови насликани на иконама, налазе се у Царству Божијем, али су и ту са нама у молитви и богослужењу.

Поштовање икона није идолопоклонство, јер „част дата икони прелази на онога који је насликан на икони“[[3]](#footnote-3). Ако човјек пољуби слику своје мајке, да ли он тиме одаје част парчету папира, или је то израз његове љубави према мајци? Одговор је: не, јер поштовање, љубав и оданост коју хришћани исказују поштујући иконе упућени су Христу или светитељима, а не дрвету, папиру или бојама. Тако, по схватању Православне Цркве поштовање које изражавамо пред иконом односи се на личност која је на њој представљена. На иконама нису приказани произвољни ликови светитеља , нити су они пресликани из реалног живота, него као преображени, на начин на који постоје у Царству Божијем .

Икона је света слика која има првенствено богослужбену функцију. Она јесте производ умјетности, али је прије свега њена улога да повеже Будући вијек и Царство небеско са нашим свијетом и временом. Неки називају иконе прозорима кроз које становници царства небеског  гледају наш свијет, прозорима који нам помажу да се сретнемо са њима.. Иконе на тајанствени начин чине заиста присутним оне које представљају.[[4]](#footnote-4) Икона „није неки украс, табло или или фигуративно представљање, него визуелно саопштавање невидљиве божанске стварности, манифестоване у времену и у простору“.[[5]](#footnote-5)

Осим богослужбене, иконе имају и дидактичку улогу. Гледајући иконе сјећамо се побожног живота оних који су на њима представљени, и то нас побуђује да се угледамо на њих и да и ми испуњавамо Хришћанске врлине као и они, и нагоне на топлију и усрднију молитву. Свете иконе су као отворена књига из које се уче сви, а посебно неуки. Свети Јован Дамаскин каже: „Икона је као учитељ за просте, који не знају читати, а књига за писмене; она говори погледу, колико реч слуху. Икона је као књига ... која нам помаже да се сјетимо дијела Божијих и Светитеља Његових".

* *Иконографија у раном хришћанству*

Почетке иконопоштовања налазимо још вријеме док је Христос ходио земљом. Прва икона позната је под именом Нерукотворени образ. Наиме, цар Авгар, чувши о чудесним дјелима Исуса Христа, посла свог сликара Ананија у Палестину, да изради портрет Христов. Кад Ананије дође, видје он Исуса у гомили народа и поче издалека да црта Његов лик на платну. Али без успјеха. Јер таман је он почињао изнова слику, лице Исусово се промјенило. Он је почињао изнова, али опет је лице Исусово мијењало изглед. И тако изнова и опет изнова, но без успјеха. "Како да ти кажем, царе, причао је он послије Авгару, "Христос нема један изглед, Он личи на сваког човјека". Видјевши труд Ананијев, Христос га призва к себи, узе од њега чисто платно, положи на своје лице и поврати му. На платну је остао јасан лик, који је обрадовани сликар однео своме господару. Тај лик је и сада познат. Он показује изразиту мушку лепоту и снагу.[[6]](#footnote-6)

Други сачувани лик Христов, нешто нежнији и женственији, јесте онај што га је света Вероника добила, кад је својом марамом убрисала знојаво лице Спаситеља када је Он под Крстом ходио на Голготу .Овај лик познат је под именом: Убрус свете Веронике.

Према црквеном предању прву икону Пресвете Богородице са Богомладенцем Христом на њеним рукама насликао је Свети апостол и јеванђелист Лука, и то не једну него три, и предао их на увид Богоматери. Разгледавши их, она је рекла: Благодат Рођеног од мене, и моја, нека буду са овим иконама.

У вријеме гоњења хришћани, као чланови забрањеног друштва, нису смјели на јавним мјестима сликати ликове светитеља, те су они кроз символичке знакове,који су били и знаци распознавања међу члановима хришћанске заједнице,изражавали своје поштовање према Господу Христу. Најчешћи символи Исуса Христа били су Јагње ( „ Гле, Јагње Божије које узима гријехе свијета“ -Јн 1,29)и Пастир Добри. Риба је такође, била символ Христа зато што је старогрчка ријеч ΙΧΘΥΣ(риба) акростих имена Божијег-Исус Христос Божији Син Спаситељ.[[7]](#footnote-7)

Добијањем слободе, хришћани су добили могућност подизања храмова и њиховим украшавањем кроз осликавање икона.

* *Одлике православне иконографије и начин приказивања ликова светих на иконама*
* *Богослужбена употреба светих икона*

**ЗАВРШНИ ДИО:** Сумирање и провјера изнешеног кроз питања, питалицу и квиз

1. „ Оваплоћени Бог“- Православни литургијски катихизис Цетиње 2002, стр.18. [↑](#footnote-ref-1)
2. Ријеч „поклањати се“ на старом грчком дијалекту значи волити и љубити(=цјеливати) [↑](#footnote-ref-2)
3. Протојереј др Јован Брија, „ Речник православне теологије“, Београд 1999., стр. 190. [↑](#footnote-ref-3)
4. Види: Епископ Атанасије „ Духовност православља“, у тексту *Историја и теологија светих икона,* Београд 2001. [↑](#footnote-ref-4)
5. Протојереј др Јован Брија, „ Речник православне теологије“, Београд 1999., стр. 190. [↑](#footnote-ref-5)
6. Види: Свети владика Николај „ Охридски пролог“, 16.август [↑](#footnote-ref-6)
7. Протођакон др Прибислав Симић, „ Црквена уметност“ Фоча 2007, стр.11-14. [↑](#footnote-ref-7)